M. Číž, podpredseda NR SR: (2006-12-12):
Otváram rozpravu. Vážené kolegyne, kolegovia, chcem vás informovať, že do rozpravy som nedostal žiadnu písomnú prihlášku. Tak sa pýtam, kto sa hlási do rozpravy ústne. Ak nikto, uzatváram možnosť podať ústnu prihlášku do rozpravy. Vážené kolegyne, kolegovia, vyhlasujem rozpravu za skončenú. Vzhľadom na to, že sa neuskutočnila rozprava, tak zrejme ani navrhovateľ, ani spravodajkyňa nevystúpia. Takže dovoľte mi, aby som prerušil rokovanie o tomto bode programu. Vážené kolegyne, kolegovia, budeme pokračovať druhým čítaním o vládnom návrhu zákona, ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov . Tento vládny návrh zákona ste dostali pred prvým čítaním ako tlač 92 a spoločnú správu výborov máte ako tlač 92a. Opäť poprosím  podpredsedu vlády a ministra spravodlivosti pána Harabina Štefana, aby vládny návrh zákona odôvodnil. Š. Harabin, podpredseda vlády a minister spravodlivosti SR: Vážený pán predsedajúci, vážené panie poslankyne, vážení poslanci, prijatie predkladaného návrhu zákona vyplýva z povinnosti Slovenskej republiky ako členského štátu EÚ harmonizovať slovenský právny poriadok s právom Európskej únie. Primárnym dôvodom predloženia návrhu zákona je potreba transpozície smernice Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS, v súvislosti s požiadavkami na zverejňovanie ohľadom na určité typy spoločnosti, do nášho právneho poriadku. Cieľom predmetnej smernice je dosiahnutie ľahšieho a rýchlejšieho prístupu k informáciám o zapísaných subjektoch, ako aj výrazné zjednodušenie formalít pri zverejňovaní údajov a listín v obchodnom registri a zbierke listín. Účinnosť navrhovaných zmien musí byť v zmysle smernice zabezpečená do 31. decembra 2006. Smernica 2003/58/ES výrazne mení spôsob komunikácie medzi zúčastnenými subjektmi na úseku obchodného registra. Súčasný stav v oblasti obchodného registra neumožňuje elektronické podávanie návrhov na zápis ani vydávanie výpisov a kópií listín v záväznej elektronickej podobe. Existuje síce elektronická verzia obchodného registra na internete, ktorá uľahčuje prístup k informáciám o podnikateľských subjektoch zapísaných v obchodnom registri, avšak nie je právne záväzná. V zmysle ustanovení smernice 2003/58/ES je členský štát povinný zabezpečiť vydávanie právne záväzných elektronických výpisov a kópií listín, ako aj umožniť, aby žiadosť o vydanie výpisu mohla byť podaná elektronicky. Zásadnou zmenou je skutočnosť, že elektronickými prostriedkami bude možné podať samotný návrh na zápis a nielen žiadosť o výpis už zapísaných údajov. Cezhraničný prístup k informáciám spoločností by sa mal zlepšiť obligatórnym zavedením tzv. dobrovoľného zverejnenia cudzojazyčného znenia uložených listín v úradných jazykoch štátov európskeho hospodárskeho priestoru. Zapísaná osoba na základe uvedeného musí mať možnosť podľa svojho uváženia zverejniť relevantné listiny aj v inom ako štátnom jazyku krajiny, kde je zapísaná. V súvislosti s touto skutočnosťou bolo potrebné novelizovať aj zákon č. 270/1995 Z. z. o štátnom jazyku Slovenskej republiky v znení neskorších predpisov. Zároveň sa prostredníctvom ustanovení predkladaného návrhu vykonáva implementácia nariadenia Rady ES 1435/2003 z 22. júla 2003 o stanovách európskeho družstva (SCE). Predmetným návrhom zákona sa v čl. III mení a dopĺňa aj zákon č. 71/1992 Zb. o súdnych poplatkoch a o poplatku za výpis z registra trestov v znení neskorších predpisov, pretože bolo potrebné upraviť výšku súdnych poplatkov pri podávaní návrhov na zápis elektronickými prostriedkami, ako aj pri vydávaní výpisov v elektronickej forme. V čl. II sa vykonávajú zmeny v Občianskom súdnom poriadku, nakoľko v konaní vo veciach obchodného registra a rozhodovania o námietkach proti odmietnutiu vykonania zápisu bolo potrebné premietnuť problematiku elektronického podania vo veciach obchodného registra a elektronického podania námietok proti odmietnutiu vykonania zápisu. Predkladateľ návrhu zákona nesúhlasí s pozmeňujúcimi návrhmi uvedenými v IV. časti v bodoch 9, 13, 19, 20, 23, 27, 33 a 34 spoločnej správy výborov Národnej rady o prerokovaní vládneho návrhu zákona, ktorým sa mení a dopĺňa zákon č. 530/2003 Z. z. o obchodnom registri, vo výboroch Národnej rady v druhom čítaní. Schválením týchto pozmeňujúcich návrhov by došlo k narušeniu odbornej terminológie používanej v iných zákonných ustanoveniach, resp. k zmätočnému zavedeniu pojmovo nesúladných dikcií v texte návrhu zákona. Takýto krok by zároveň predstavoval nesystematický zásah do platného právneho poriadku. S pozmeňujúcimi návrhmi v ostatných bodoch vrátane delenej účinnosti navrhovanej v bode 32 spoločnej správy výborov Národnej rady v druhom čítaní predkladateľ súhlasí. Úprava v nich uvedená v súčasnosti chýba a ich zapracovanie prispeje k odstráneniu legislatívnotechnických nedostatkov a v nadväznosti na to i k zvýšeniu prehľadnosti novej právnej úpravy. Ďakujem za slovo.